কেটে গিয়েছে সাড়ে পাঁচ মাস। উচ্চ মাধ্যমিক পরীক্ষার্থীর ‘রহস্যমৃত্যু’র ঘটনায় এখনও তদন্ত করেনি হাওড়ার বালি থানার পুলিশ! সুবিচারের আশায় মুখ্যমন্ত্রী মমতা বন্দ্যোপাধ্যায়েরও দ্বারস্থ হয়েছিল মৃতের পরিবার। কিন্তু সুরাহা হয়নি!
এবার তাই পুলিশি নিষ্ক্রিয়তার অভিযোগ তুলে কলকাতা হাইকোর্টের দ্বারস্থ হতে চলেছে ওই পরিবার।
তিন সহপাঠীর সঙ্গে স্কুলে গিয়ে নিখোঁজ হয়ে গিয়েছিল বালির উত্তর ঘোষপাড়ার বাসিন্দা জয়দীপ হাজরা। সে স্থানীয় একটি স্কুলের দ্বাদশ শ্রেণির ছাত্র ছিল। গত ২ জুলাই দুপুরে বালি ব্রিজ লাগোয়া জেঠিয়া ঘাট থেকে জয়দীপের দেহ উদ্ধার করে ডুবুরি। পুলিশের দাবি, ডুবে মৃত্যু হয়েছে ওই ছাত্রের।
মৃতের বাবা শিবরাম বলেন, ‘‘ছেলের সঙ্গে তার তিনজন বন্ধু ছিল। কিন্তু এখনও পুলিশ বন্ধুদের জিজ্ঞাসাবাদই করেনি। সে ডুবে মারা গিয়েছে, নাকি খুন করে দেহ ঘাটে ফেলে দেওয়া হয়েছে, তা স্পষ্ট নয়। আমরা মৃত্যুর সঠিক কারণ জানতে তদন্ত দাবি করেছিলাম। কিন্তু পুলিশ অভিযোগ নিতে অস্বীকার করেছে।’’
জয়দীপের মৃত্যুর পরে তার পরিবার খুনের অভিযোগ দায়ের করতে চেয়েছিল। জয়দীপের মা আরতি বলেন, ‘‘বালি থানার বড়বাবু দিনের পর দিন আমাদের ডেকে ভয় দেখিয়েছেন। তদন্তের কথা বললেই বলেছেন, ‘মাতাল ছেলের জন্য এত প্রেম ভাল নয়। মরেছে ভাল হয়েছে। অভিযোগ দিলে পাল্টা আমরাও অভিযোগ করে আপনাদের লক আপে ঢুকিয়ে দেব’।’’
যদিও বালি থানার এক আধিকারিক বলেন, ‘‘হুমকির অভিযোগ ঠিক নয়। ওই ঘটনার জন্য কেউ দায়ী নয়। পরিবারকে অভিযোগ জানাতে বাধা দেওয়া হয়নি।’’
আরও অভিযোগ, তদন্তের দাবি তুলে গোঁ ধরায় স্থানীয় তৃণমূল নেতাদের রোষে পড়তে হয় পরিবারটিকে। ঘোষপাড়া গ্রাম পঞ্চায়েতের বাসিন্দা যে সহপাঠীর দিকে পরিবারটি আঙুল তুলেছে তাদের এক আত্মীয় পঞ্চায়েত প্রধান। তিনি দু’বার জয়দীপের বাড়ি এসে শাসিয়ে গিয়েছেন বলেও পরিবারের দাবি।
স্থানীয় বিধায়ক তথা মন্ত্রী রাজীব বন্দ্যোপাধ্যায় এক সময়ে পরিবারটিকে তদন্তের আশ্বাস দিয়েছিলেন। তাতে কাজ হয়নি। রাজীব বলেন, ‘‘পুলিশ কমিশনার এবং বালি থানাকে তদন্ত করতে বলেছিলাম। পুলিশ তদন্ত করে তেমন কিছু পায়নি। কিন্তু পরিবারটি সন্তুষ্ট নয়। তাই ফের তদন্ত করতে বলেছি।’’